CELEX: 52017PC0119
Language: el
Date: 2017-02-28
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εξηκοστή σύνοδο της Επιτροπής για τα ναρκωτικά σχετικά με την προσθήκη στον κατάλογο των ουσιών που περιλαμβάνονται στον πίνακα I της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.2.2017
            COM(2017) 119 final
            2017/0049(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εξηκοστή σύνοδο της Επιτροπής για τα ναρκωτικά σχετικά με την προσθήκη στον κατάλογο των ουσιών που περιλαμβάνονται στον πίνακα I της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών 
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η Επιτροπή για τα ναρκωτικά (CND) του ΟΗΕ τροποποιεί τακτικά τον κατάλογο των ουσιών που προσαρτάται στη Σύμβαση των Ηνωμένων Εθνών (HE) κατά της παράνομης εμπορίας ναρκωτικών και ψυχοτρόπων ουσιών του 1988 (Σύμβαση των Ηνωμένων Εθνών του 1988), με βάση τις συστάσεις του Διεθνούς Οργάνου Ελέγχου των Ναρκωτικών (INCB).
            
            
               Η ΕΕ είναι συμβαλλόμενο μέρος στη Σύμβαση των Ηνωμένων Εθνών του 1988 για τα θέματα που αποτελούν αντικείμενο του άρθρου 12 της Σύμβασης
                  1
               . Το άρθρο 12 αφορά τις ουσίες που χρησιμοποιούνται συχνά για την παράνομη παρασκευή ναρκωτικών και ψυχοτρόπων ουσιών («πρόδρομες ουσίες των ναρκωτικών»). 
            
            
               Η CND αποτελεί επιτροπή του Οικονομικού και Κοινωνικού Συμβουλίου των ΗΕ (ECOSOC) και τα καθήκοντα και οι εξουσίες της ορίζονται, μεταξύ άλλων, στη σύμβαση των Ηνωμένων Εθνών του 1988. Αποτελείται από 53 κράτη μέλη των Ηνωμένων Εθνών τα οποία έχουν εκλεγεί από το ECOSOC. Επί του παρόντος 12 κράτη μέλη της ΕΕ είναι μέλη της CND με δικαίωμα ψήφου
                  2
               . Η Ένωση έχει καθεστώς παρατηρητή στην CND. 
            
            
               Το INCB συνέστησε, την 1η Φεβρουαρίου 2017, την προσθήκη δύο ουσιών, της 4-ανιλινο-N-φαιναιθυλοπιπεριδίνης (ANPP) και της N-φαιναιθυλο-4-πιπεριδόνης (NPP), στον πίνακα I της σύμβασης των Ηνωμένων Εθνών του 1988.
            
            
               Οι αλλαγές στους πίνακες της σύμβασης των Ηνωμένων Εθνών του 1988 έχουν άμεσο αντίκτυπο στο πεδίο εφαρμογής του ενωσιακού δικαίου στον τομέα του ελέγχου των προδρόμων ουσιών των ναρκωτικών καθώς οι ουσίες που προστίθενται στους πίνακες της σύμβασης των Ηνωμένων Εθνών του 1988 πρέπει να ενσωματωθούν στην ενωσιακή νομοθεσία
                  3
               . Η Επιτροπή εξουσιοδοτήθηκε να εκδίδει κατ’ εξουσιοδότηση πράξεις για το σκοπό αυτό.
            
            
               Είναι απαραίτητο τα κράτη μέλη να προετοιμάζουν τη συνεδρίαση της CND, όταν αυτή καλείται να αποφασίσει σχετικά με την καταχώριση ουσιών, μέσω της υιοθέτησης κοινής θέσης στο Συμβούλιο. Η θέση αυτή, λόγω των περιορισμών που συνεπάγεται το καθεστώς παρατηρητή της Ένωσης, θα πρέπει να εκφράζεται από τα κράτη μέλη τα οποία είναι επί του παρόντος μέλη της CND, ενεργώντα από κοινού προς το συμφέρον της Ένωσης στο πλαίσιο της CND. Η Ένωση, η οποία έχει μόνο καθεστώς παρατηρητή στη CND, δεν θα είχε τη δυνατότητα να ψηφίσει σε αυτήν.
            
            
               Για τον σκοπό αυτό, η Επιτροπή υποβάλλει πρόταση σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την εξηκοστή σύνοδο της CND, η οποία θα πραγματοποιηθεί στη Βιέννη από τις 13 έως τις 17 Μαρτίου 2017, για την καταχώριση ουσιών βάσει της σύμβασης των Ηνωμένων Εθνών του 1988.  
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Νομική βάση της παρούσας πρότασης αποτελεί το άρθρο 207, σε συνδυασμό με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ).
               
               
                  Η καταχώριση προδρόμων ουσιών για σκοπούς παρακολούθησης του εμπορίου των εν λόγω ουσιών αποτελεί ζήτημα που σχετίζεται με την κοινή εμπορική πολιτική και το άρθρο 207 παράγραφος 3 της ΣΛΕΕ προβλέπει ότι, εάν πρέπει να διεξαχθούν διαπραγματεύσεις και να συναφθούν συμφωνίες με ένα ή περισσότερα κράτη ή με διεθνείς οργανισμούς, εφαρμόζεται το άρθρο 218, με την επιφύλαξη των ειδικών διατάξεων του άρθρου 207.
               
            
            
               Το άρθρο 218 παράγραφος 9 της ΣΛΕΕ εφαρμόζεται ανεξάρτητα από το αν η Ένωση είναι μέλος του σχετικού οργάνου ή συμβαλλόμενο μέρος στη σχετική συμφωνία. Η CND είναι «όργανο που συνιστάται από δεδομένη συμφωνία» κατά την έννοια του εν λόγω άρθρου, δεδομένου ότι πρόκειται για όργανο στο οποίο έχουν ανατεθεί συγκεκριμένα καθήκοντα βάσει της σύμβασης των Ηνωμένων Εθνών του 1988. 
            
            
               Οι αποφάσεις καταχώρισης που λαμβάνονται από τη CND συνιστούν «πράξεις που παράγουν έννομα αποτελέσματα» κατά την έννοια του άρθρου 218 παράγραφος 9 της ΣΛΕΕ. Σύμφωνα με τη σύμβαση των Ηνωμένων Εθνών του 1988, οι αποφάσεις της CND καθίστανται δεσμευτικές, εκτός αν ένα συμβαλλόμενο μέρος υποβάλει την απόφαση προς επανεξέταση στο ECOSOC εντός της οριζόμενης προθεσμίας
                  4
               . Οι αποφάσεις του ECOSOC επί του ζητήματος είναι οριστικές. 
            
            
               
                  •
                        Επικουρικότητα
               
            
            
               Άνευ αντικειμένου.
            
            
               
                  •
                        Αναλογικότητα
               
            
         
         
            
               
                  Η πρόταση είναι αναλογική και δεν υπερβαίνει τα αναγκαία για την επίτευξη των στόχων της, δεδομένου ότι αφορά νέες πρόδρομες ουσίες των ναρκωτικών που προκαλούν ανησυχία για την Ένωση.
               
            
            
               •Επιλογή του νομικού μέσου
            
            
               
                  Το άρθρο 218 παράγραφος 9 της ΣΛΕΕ απαιτεί τη λήψη απόφασης του Συμβουλίου για τον καθορισμό της θέσης που θα πρέπει να ληφθεί εξ ονόματος της Ένωσης σε όργανο το οποίο έχει συσταθεί με διεθνή συμφωνία.
               
            
            
               2017/0049 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στην εξηκοστή σύνοδο της Επιτροπής για τα ναρκωτικά σχετικά με την προσθήκη στον κατάλογο των ουσιών που περιλαμβάνονται στον πίνακα I της σύμβασης των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών 
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               1.Η σύμβαση των Ηνωμένων Εθνών κατά της παράνομης διακίνησης ναρκωτικών φαρμάκων και ψυχοτρόπων ουσιών του 1988 («η σύμβαση») συνήφθη από την Ένωση με την απόφαση 90/611/ΕΟΚ του Συμβουλίου
                  5
                και τέθηκε σε ισχύ στις 11 Νοεμβρίου 1990. 
            
            
               2.Σύμφωνα με το άρθρο 12 παράγραφοι 2 έως 7 της σύμβασης, μπορούν να προστίθενται ουσίες στους πίνακες της Σύμβασης, στους οποίους απαριθμούνται οι πρόδρομες ουσίες των ναρκωτικών.
            
            
               3.Η Επιτροπή για τα ναρκωτικά θα πρέπει, κατά την εξηκοστή σύνοδό της η οποία θα πραγματοποιηθεί από τις 13 έως τις 17 Μαρτίου 2017 στη Βιέννη, να λάβει απόφαση σχετικά με την προσθήκη δύο νέων ουσιών στον πίνακα Ι της εν λόγω σύμβασης. 
            
            
               4.Η Ένωση έχει καθεστώς παρατηρητή στην Επιτροπή για τα ναρκωτικά στην οποία επί του παρόντος 12 κράτη μέλη της Ένωσης είναι μέλη με δικαίωμα ψήφου. Δεδομένου ότι οι αποφάσεις σχετικά με την προσθήκη νέων ουσιών στον πίνακα I της σύμβασης εμπίπτουν στην αποκλειστική αρμοδιότητα της Ένωσης, είναι αναγκαίο το Συμβούλιο να εξουσιοδοτήσει τα κράτη μέλη να εκφράσουν τη θέση της Ένωσης όσον αφορά την προσθήκη στον κατάλογο των ουσιών του πίνακα I της Σύμβασης.
            
            
               5.
                     Σύμφωνα με την αξιολόγηση του Διεθνούς Οργάνου Ελέγχου των Ναρκωτικών, δύο ουσίες, η 4-ανιλινο-N-φαιναιθυλοπιπεριδίνη (ANPP) και η N-φαιναιθυλο-4-πιπεριδόνη (NPP) χρησιμοποιούνται συχνά για την παράνομη παρασκευή φαιντανύλης και είναι ιδιαιτέρως κατάλληλες για την παράνομη παρασκευή φαιντανύλης και πολλών αναλόγων φαιντανύλης που είναι άκρως ισχυρά συνθετικά οπιοειδή. Υπάρχουν στοιχεία που αποδεικνύουν ότι ο όγκος και το εύρος της παράνομης παρασκευής φαιντανύλης και αναλόγων φαιντανύλης δημιουργούν σοβαρά προβλήματα δημόσιας υγείας ή κοινωνικά προβλήματα, έτσι ώστε να μπορεί να δικαιολογηθεί η υπαγωγή των εν λόγω ουσιών σε διεθνή έλεγχο.
            
            
               6.
                     Ως εκ τούτου, την 1η Φεβρουαρίου 2017, το Διεθνές Συμβούλιο Ελέγχου των Ναρκωτικών διατύπωσε σύσταση προς την  Επιτροπή για τα ναρκωτικά να προσθέσει την ANPP και την NPP στον πίνακα I της Σύμβασης.
            
            
            
            
               7.
                     Η φαιντανύλη και τα ανάλογα φαιντανύλης που έχουν παρασκευαστεί παράνομα έχουν προκαλέσει σημαντικά προβλήματα για τη δημόσια υγεία και κοινωνικά προβλήματα σε ορισμένα κράτη μέλη. 
            
         
         
            
               8.Ως εκ τούτου, τα κράτη μέλη της Ένωσης θα πρέπει να λάβουν θέση στην Επιτροπή για τα ναρκωτικά υπέρ της προσθήκης των ANPP και NPP στον πίνακα I της Σύμβασης,
            
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, από τα κράτη μέλη κατά τη εξηκοστή σύνοδο της Επιτροπής για τα ναρκωτικά από τις 13 έως τις 17 Μαρτίου 2017, είναι η ακόλουθη:
            
            
               Η 4-ανιλινο-N-φαιναιθυλοπιπεριδίνη και η N-φαιναιθυλο-4-πιπεριδόνη πρέπει να περιληφθούν στον πίνακα I της Σύμβασης.
            
            
               Η θέση αυτή εκφράζεται από τα κράτη μέλη που είναι μέλη της Επιτροπής για τα ναρκωτικά, ενεργώντα από κοινού.
            
            
               Άρθρο 2 
            
            
               Η παρούσα απόφαση απευθύνεται στα κράτη μέλη. 
            
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Απόφαση του Συμβουλίου της 22ας Οκτωβρίου 1990 σχετικά με τη σύναψη, εξ ονόματος της Ευρωπαϊκής Οικονομικής Κοινότητας, της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών του 1988.
               
               
                  
                     (2)
                  Αυστρία, Βέλγιο, Κροατία, Τσεχική Δημοκρατία, Γαλλία, Γερμανία, Ουγγαρία, Ιταλία, Κάτω Χώρες, Σλοβακία, Ισπανία, Ηνωμένο Βασίλειο.
               
               
                  
                     (3)
                  ΚΑΝΟΝΙΣΜΟΣ (ΕΚ) αριθ. 111/2005 ΤΟΥ ΣΥΜΒΟΥΛΙΟΥ, της 22ας Δεκεμβρίου 2004, σχετικά με τη θέσπιση κανόνων για την παρακολούθηση του εμπορίου μεταξύ της Ένωσης και τρίτων χωρών στον τομέα των προδρόμων ουσιών των ναρκωτικών (ΕΕ L 22 της 26.1.2005, σ. 1) και ΚΑΝΟΝΙΣΜΟΣ (ΕΚ) αριθ. 273/2004 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ, της 11ης Φεβρουαρίου 2004, περί των προδρόμων ουσιών των ναρκωτικών (ΕΕ L 47 της 18.2.2004, σ. 1).
               
               
                  
                     (4)
                  Άρθρο 12 παράγραφος 7 της σύμβασης των Ηνωμένων Εθνών του 1988.
               
               
                  
                     (5)
                  Απόφαση του Συμβουλίου της 22ας Οκτωβρίου 1990 σχετικά με τη σύναψη, εξ ονόματος της Ευρωπαϊκής Οικονομικής Κοινότητας, της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών (ΕΕ L 326, της 24.11.1990, σ. 56)